3 इस्राएल क सबहिं प्रमुखन दाऊद क लगे हेब्रोन नगर मँ आएन। दाऊद हेब्रोन मँ ओन प्रमुखन क संग यहोवा क सामने एक समझौता किहस। प्रमुखन दाऊद क अभिसेक किहन। इ तरह उ इस्राएल क राजा बन गवा। यहोवा समूएल दुआरा इ बचन दिहे रहा कि इ होइ।
4 दाऊद अउ इस्राएल क सबहिं लोग यरूसलेम नगर क गएन। यरूसलेम ओन दिनन यबूस कहा जात रहा। उ नगर मँ रहइवाले यबूसी कहे जात रहेन। 5 उ नगर क निवासी लोग दाऊद स कहेन, "तू हमारे नगर क प्रवेस नाहीं कइ सकत्या।" किन्तु दाऊद ओन लोगन क पराजित किहस। दाऊद सिय्योन क किले पइ कब्जा कइ लिहस। इ जगह "दाऊद नगर" बना।
6 दाऊद कहेस, "उ मनई जउन यबूसी लोगन पइ आक्रमण क संचालन करी, मोर पूरी फउज क सेनापति होइ।" एह बरे योआब आक्रमण क संचालन किहस। योआब सरूयाह क पूत रहा। योआब सेना क सेनापित होइ गवा।
7 तब दाऊद किला मँ आपन महल बनाएस। इहइ कारण अहइ ओकर नाउँ दाऊद नगर पड़ा। 8 दाऊद किले क चारिहुँ कइँती नगर बसाएस। उ एकॉ मिल्लो स नगर क चारिहुँ कइँती की दीवार तलक बसाएस। योआब नगर क दूसर भागन क मरम्मत किहेस। 9 दाऊद लगातार महान बनता गवा। सर्वसक्तीमान यहोवा ओकरे संग रहा।
10 दाऊद क बिसिस्ठ बीरन क ऊपर क प्रमुखन क इ सूची अहइः इ सबइ बीर दाऊद क संग ओकरे राज्ज मँ बहोत सक्तीसाली बन गएन। उ पचे अउ इस्राएल क सबहिं लोग दाऊद क सहायता किहन अउर ओका राजा बनाएन। इ ठीक वइसा भवा जइसा परमेस्सर बचन दिहे रहा।
11 इ दाऊद क बीर मनइयन क सूची अहइः
यासोबाम हक्मोनी लोगन मँ स रहा। यसोबाम राजा क बिसिस्ठ फउज क प्रमुख रहा। यसोबाम अपने भाले क उपयोग तीन सौ मनइयन स जुद्ध करइ बरे किहस। उ एक ही दाईं ओन तीन सौ मनइयन क मार डाएस।
12 एलीआज़ार दोदो क पूत, अदोही स रहा। एलीआज़ार तीन बीरन मँ स एक रहा। 13 एलीआज़ार पसदम्मीम मँ दाऊद क संग रहा। पलिस्ती लोग उ जगह पइ जुद्ध करइ आएन। उ जगह पइ एक जौ स भरा खेत रहा। उहइ जगह, जहाँ इस्राएली लोग पलिस्ती लोगन स भागे रहेन। 14 किन्तु उ सबइ तीन बीर उ खेत क बीच रुक गएन अउर पलिस्तियन स लड़ेन अउ ओनका हराइ डाएन अउर इ तरह यहोवा इस्राएलियन क बड़ी जीत दइ दिहस।
15 एक दाई, दाऊद, अदुल्लाम गुफा क लगे रहा अउर पलिस्ती फउज खाले रपाईम क घाटी मँ रही। तीस बीरन मँ स तीन बीरन उ गुफा तलक, लगातार रेंगत भए दाऊद क लगे पहोंचेन।
16 दूसर अवसर पइ, दाऊद किले मँ रहा, अउर पलिस्ती सेना क एक समूह बेतलेहेम मँ रही। 17 एक बार दाऊद कहेस, "कास कउनो मोका बेतलेहेम नगर क दुआर क लगे क कुआँ स थोड़ा पानी लाइके पिलातेन!" 18 तब तीन बीरन पलिस्ती सेना क बीच जुद्ध करत भए अपना रास्ता बनाएन अउर नगर-दुआर क निचके बेतलेहेम क कुएँ स पानी लिहन। तीनहुँ बीरन दाऊद क लगे पानी लइ गएन। दाऊद पानी पिअइ स इन्कार कइ दिहस। उ उ पानी क यहोवा बरे भेंट क रूप मँ बाहेर उड़ेर दिहस। 19 दाऊद कहेस, "परमेस्सर, मइँ इ पानी क नाहीं पी सकत। एन मनइयन मोरे बरे इ पानी क लिआवइ मँ अपनी जिन्नगी क खतरे मँ डाएन। एह बरे जदि मइँ इ पानी क पिअत हउँ तउ इ ओनकर खून पिअइ क समान होइ।" एह बरे दाऊद उ जल क पिअइ स इन्कार किहस। तीनहुँ बीर उ तरह क बहोत स बहादुरी क काम किहन।
20 योआब क भाई, अबीसै, तीन बीरन क प्रमुख रहा। उ अपने भाले स तीन सौ मनईयन स लड़ा अउर ओनका मार डाएस। अबीसै तीन बीरन क तरह मसहूर होइ गवा। 21 अबीसै उ तीनहुँ बीरन स दुइगुना जियादा प्रसिद्ध रहा। उ ओनकर प्रमुख होइ गवा, जदपि उ तीनहुँ बीरन मँ स नाहीं रहा।
22 यहोयादा क पूत बनायाह, कबजेल क एक बीर जोधा रहा। उ एक सक्तीसाली मनइ क पूत रहा। बनायाह अनेक बीरता क काम किहेस। उ मोआब देस क दुइ सर्वोत्तम सिपाहियन क मार डाएस। एक दिन जब बर्फ गिरत रही, उ जमीन क अन्दर एक ठु माँदे मँ घुसा अउर हुवाँ एक सेर क मार डाएस। 23 बनायाह मिस्र क एक मनई क मार डाएस। उ मनई लगभग साढ़े सात फिट ऊँचा रहा। उ मिस्र क मनई क लगे एक बहोत बड़का अउ भारी भाला रहा। इ बुनकर क करघे क बिसाल खम्भे क नाईं रहा अउर बनायाह क लगे सिरिफ एक ठु लाठी रही। किन्तु बनायाह मिस्री स भाला छोर लिहस। मुला बनायाह मिस्री स भाले क छीन लिहेस। बनायाह मिस्री मनई क भाले क उपयोग किहेस अउर ओका मार डाएस। 24 इ सबइ कार्य रहेन जेनका योहयादा क पूत बनायाह किहस। बनायाह तीन बीरन क तरह प्रसिद्ध भवा। 25 बनायाह तीस बीरन मँ सब स जियादा मसहूर रहा, मुला उ तीनहुँ बीरन मँ स नाहीं रहा। दाऊद बनायाह क अपने अंगरच्छकन क प्रमुख चुनेस।
26 इ सबइ राजा क बिसिस्ठ फउज मँ स रहेनः
असाहेल, योआब क भाई,
एल्हानान, दोदो क पूत बेतलेहेम नगर क रहा,
27 हरोरी लोगन मँ स सम्मोत,
पलोनी लोगन मँ स हेलेस;
28 इक्केस क पूत, ईरा, ईरा तकोई नगर क रहा,
अनातोत नगर क अबीएजेर;
29 होसती लोगन मँ स सिब्बके,
अहोही स ईलै;
30 नतोपाई लोगन मँ स महरै;
बाना क पूत हेलेद, हेलेद नतोपाई लोगन मँ स रहा;
31 सीबै क पूत इतै, इतै बिन्यामीन क गिबा नगर स रहा,
पिरातोनी लोगन मँ स बनायाह;
32 गास घाटियन स हूरै;
अराबा लोगन मँ स अबीएल;
33 बहूरीमा लोगन मँ स अजमावेत;
सल्बोनी लोगन मँ स एल्यहबा;
34 गीजोई लोगन मँ स हासेम क पूतन;
सागे क पूत योनातन, योनातन हरारी लोगन मँ स रहा।
35 सकार क पूत अहीआम,
अहीआम हरारी लोगन मँ स रहा; ऊर क पूत एलीपाल;
36 मेकराई लोगन मँ स हेपेर; पलोनी लोगन मँ स अहिय्याह;
37 कर्मेली लोगन मँ स हेस्रो,
एज्बै क पूत नारै;
38 नातान क भाई योएल;
हाग्री क पूत मिभार,
39 अम्मोनी लोगन मँ स सेलेक;
बरोती नहरै, (नहरै योआब क कवचवाहक रहा। योआब सरूयाह क पूत रहा।)
40 येतेरी लोगन मँ स ईरा;
इथ्री लोगन मँ स गारेब,
41 हित्ती लोगन मँ स ऊरिय्याह;
अहलै क पूत जाबाद;
42 सीजा क पूत अदीना, सीजा रूबेन क परिवार समूह स रहा। (अदीना रूबेन क परिवार समूह क प्रमुख रहा। परन्तु उ भी अपने संग क तीस बीरन मँ स एक रहा।);
43 माका क पूत हानान;
मेतेनी लोगन मँ स योसापात;
44 असतारोती लोगन मँ स उज्जिय्याह;
होताम क पूत सामा अउर यीएल, होताम अरोएरी लोगन मँ स रहा।
45 सिम्री क पूत यदीएल;
तीसी लोगन स योहा, योहा यदीएल क भाई रहा;
46 महवीमी लोगन मँ स एलीएल, एलनाम क पूत यरीबै अउर योसब्याह;
मोआबी लोगन मँ स यित्मा;
47 मसोबाई लोगन मँ स एलीएल, ओबेद अउर यासीएल।
Awadhi Bible: Easy-to-Read Version. Copyright © 2005 Bible League International.
